Document ID: 32000D0115

A Bizottság határozata
(1999. november 24.)
a mezőgazdasági üzemek szerkezetére vonatkozó összeírásban felhasznált jellemzők meghatározásáról, mezőgazdasági termékjegyzékről, meghatározások alóli kivételekről, valamint régiókról és körzetekről
(az értesítés a C(1999) 3875. számú dokumentummal történt.)
(2000/115/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az utoljára a 98/377/EK bizottsági határozattal [1] módosított, a mezőgazdasági üzemek szerkezetére vonatkozó közösségi összeírás szervezéséről szóló 1988. február 29-i 571/88/EGK tanácsi rendeletre [2] és különösen annak 8. cikke (1) bekezdésére,
mivel:
(1) Az 571/88/EGK rendelet 8. cikke (1) bekezdésének megfelelően, bármilyen változtatás az összeírási jellemzők jegyzékében, az összeírási jellemzők meghatározásában, valamint a régiók, összeírási körzetek és más területi egységek határainak megállapításában az 571/88/EGK rendelet 15. cikkében megállapított eljárás szerint történik, vagyis az Agrárstatisztikai Állandó Bizottság véleményét követő bizottsági határozattal.
(2) Az 571/88/EGK rendeletben előírt közösségi mezőgazdasági üzemszerkezet-összeírás eredményei csak akkor lehetnek összhangban az Európai Közösség egész területén, ha a jellemzők jegyzékében szereplő fogalmakat egységesen értelmezik és alkalmazzák.
(3) Az összeírási jellemzőket a mezőgazdasági üzemek szerkezetére vonatkozó 1999/2000-es alapösszeírás fényében utoljára a 98/377/EK határozat módosította, és mivel az utoljára a 97/418/EK határozattal [3] módosított 89/651/EGK bizottsági határozat [4] megállapítja az 1988 és 1997 közötti időszakban végzett szerkezeti összeírások során alkalmazandó meghatározásokat, mezőgazdasági termékjegyzéket, meghatározások alóli, egyes tagállamok által alkalmazott kivételeket, valamint régiókat és összeírási körzeteket; mivel következésképpen a 89/651/EGK határozatot ki kell igazítani és ki kell egészíteni.
(4) A jellemzők jegyzéke új változókkal egészült ki; mivel a mezőgazdaság fejlődése szükségessé tette számos régi változó meghatározásának felülvizsgálatát; mivel tehát e bizottsági határozat I. melléklete az 1997 utáni közösségi szerkezeti összeírások fényében a meghatározásoknak egy új jegyzékét tartalmazza.
(5) A mezőgazdasági üzemek meghatározásában említett mezőgazdasági termékjegyzék, valamint a közösségi meghatározások alóli kivételek jegyzéke, amelyeket egyes tagállamok sajátos körülményei indokolnak, szintén módosításra szorul; mivel a mezőgazdasági termékjegyzéket és a meghatározások alóli elfogadott kivételek jegyzékét e bizottsági határozat II. és III. melléklete tartalmazza.
(6) Világosabb összefüggésre van szükség a statisztikai célú területi egységek nómenklatúrája ("NUTS") és a mezőgazdasági üzemszerkezeti összeírásokban szereplő régiók és körzetek között; mivel hasznos, ha ezeket a régiókat és körzeteket egy ehhez a bizottsági határozathoz csatolt különálló IV. melléklet határozza meg.
(7) Az ebben a határozatban előírt intézkedések összhangban vannak az Agrárstatisztikai Állandó Bizottság véleményével,
ELFOGADTA EZT A HATÁROZATOT:
1. cikk
Az 1997 utáni közösségi mezőgazdasági üzemszerkezet-összeírásban alkalmazandó, a 88/571/EGK rendeletben előírt közösségi meghatározásokat a megfelelő magyarázatokkal és példákkal együtt az I. melléklet tartalmazza.
2. cikk
A mezőgazdasági üzem fogalmának az I. melléklet szerinti meghatározásában említett mezőgazdasági termékjegyzéket a II. melléklet tartalmazza.
3. cikk
A közösségi meghatározások alóli, az egyes tagállamok sajátos körülményeire tekintettel elfogadott kivételeket a III. melléklet tartalmazza.
4. cikk
Az összeírási körzet fogalmának az I. melléklet szerinti meghatározásában említett, a közösségi mezőgazdasági üzemszerkezet-összeírásban szereplő régiók és körzetek jegyzékét a IV. melléklet tartalmazza.
5. cikk
A 89/651/EGK határozat hatályát veszti.
6. cikk
Ennek a határozatnak a tagállamok a címzettjei.
Kelt Brüsszelben, 1999. november 24-én.

Labels: 19
6